Den Grønlandske Fond er oprettet pr. 10. december 2015 som følge af en sammenlægning af de to grønlandsfonde Kulturfonden Danmark-Grønland og Det Kongelige Grønlandsfond. Kulturfonden Danmark-Grønland blev oprettet den 5. september 2005 ved en sammenlægning af Grønlandsfonden af 1959, Folketingets Grønlandsfond og Kulturfonden Danmark-Grønland, og Det Kongelige Grønlandsfond blevet oprettet den 28. september 1974 ved en sammenlægning af Kong Frederik den Niendes og Dronning Ingrids Fond til bekæmpelse af tuberkulosen på Grønland og Kong Christian den Tiendes og Dronning Alexandrines Grønlands-fond. Fondens formue er tilvejebragt ved en sammenlægning af de to fondes kapitaler, som på sammenlægningstidspunktet udgjorde ca. 24.500. 000 kr. Fonden arbejder på grundlag af en vedtægt, hvorefter fondens formål er: 1) At yde støtte til grønlandske humanitære, videnskabelige og kulturelle formål i eller uden for Grønland. 2) At yde støtte til fremme af de kulturelle forbindelser mellem Grønland og den øvrige del af det danske rige, herunder bl. a.: a. Fremme af det kulturelle samkvem mellem Grønland og Danmark, bl. a. ved støtte til rejser til og fra Grønland. b. Tilskud til kulturelle og sociale institutioner m. v. i Grønland og i Danmark. c. Tilskud til udgivelse af tidsskrifter, bøger samt til optagelse af film m. v. d. Støtte til besøgsfrirejser til Grønland til grønlændere, der efter flere års ophold i Danmark har et særligt behov for et ophold i Grønland, og tidligere borgere i Danmark, der efter flere års ophold i Grønland har et særligt behov for ophold i Danmark. e. Støtte til grønlændere under uddannelse i Danmark. 3) a. At yde økonomisk hjælp og støtte til de efterladte efter de omkomne ved Grønlandsskibet m/s” Hans Hedtoft” s forlis for derigennem at varetage berettigede forventninger hos modtagere af støtte fra Grønlandsfonden af 1959 ved dennes nedlæggelse. b. At varetage berettigede forventninger hos modtagere af støtte fra Grønlandsfonden af 1959 ved dennes nedlæggelse i det omfang, der tidligere er blevet ydet støtte med henblik på at søge at afbøde følgerne af ulykker, som Grønlands natur har medført og at sikre, at der inden for den andel af grundkapitalen, som udgøres af midler fra Grønlandsfonden af 1959, fortsat vil kunne ydes passende støtte med henblik på at søge at afbøde følgerne af ulykker, som Grønlands natur vil medføre i fremtiden.